Lieta C‑75/11
Eiropas Komisija
pret
Austrijas Republiku
Valsts pienākumu neizpilde – Eiropas Savienības pilsonība – Pārvietošanās un uzturēšanās tiesības – LESD 20. un 21. pants – Diskriminācija pilsonības dēļ – LESD 18. pants – Direktīva 2004/38/EK – 24. pants – Atkāpe – Piemērojamība – Dalībvalsts, kurā transporta braukšanas maksas atvieglojumi ir paredzēti vienīgi tiem studentiem, kuru vecāki šajā dalībvalstī saņem ģimenes pabalstus
Kopsavilkums – Tiesas (otrā palāta) 2012. gada 4. oktobra spriedums
1.        Sociālais nodrošinājums – Dalībvalstu kompetence savu sociālā nodrošinājuma sistēmu organizēšanā – Ierobežojumi – Savienības tiesību aktu ievērošana – Līguma noteikumi par Savienības pilsoņu brīvu pārvietošanos – Aizliegums netieši un tieši diskriminēt pilsonības dēļ
(LESD 18. pants; Padomes Regula Nr. 1408/71; Eiropas Parlamenta un Padomes Direktīvas 2004/38 24. pants)
2.        Eiropas Savienības pilsonība – Tiesības uz brīvu pārvietošanos un uzturēšanos dalībvalstu teritorijā – Valsts tiesiskais regulējums, kurā ir noteikti braukšanas maksas atvieglojumi studentiem – Atlaide, kas pakārtota šīs dalībvalsts ģimenes pabalstu piešķiršanai vecākiem – Netieša diskriminācija pilsonības dēļ – Nepieļaujamība – Pamatojums – Nosacījumi
(LESD 18., 20. un 21. pants; Eiropas Parlamenta un Padomes Direktīvas 2004/38 24. pants)
3.        Eiropas Savienības pilsonība – Tiesības uz brīvu pārvietošanos un uzturēšanos dalībvalstu teritorijā – Direktīva 2004/38 – Vienlīdzīgas attieksmes princips – Atkāpe – Uzņēmējas dalībvalsts pienākuma piešķirt līdzekļus mācībām stipendiju veidā neesamība – Ierobežojumi – Sabiedriskā transporta biļešu par samazinātu maksu pārdošana studentiem – Neietveršana atkāpē
(LESD 18. pants; Eiropas Parlamenta un Padomes Direktīvas 2004/38 24. pants)
1.        Skat. nolēmuma tekstu.
(sal. ar 46.–49. punktu)
2.        Piešķirot sabiedriskā transporta braukšanas maksas atlaides principā tikai studentiem, kuru vecāki saņem valsts ģimenes pabalstus, dalībvalsts nav izpildījusi LESD 18. pantā, lasot to kopā ar LESD 20. un 21. pantā, kā arī Direktīvas 2004/38 par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā 24. pantā paredzētos pienākumus.
Transporta braukšanas maksas atlaides pakārtošana ģimenes pabalstu piešķiršanai uzņēmējā dalībvalstī nevienlīdzīgu attieksmi starp Austrijas studentiem, kuri Austrijā iegūst izglītību, un citu dalībvalstu studentiem, kuri tur arī iegūst izglītību, rada tāpēc, ka šādu nosacījumu Austrijas studentiem ir vieglāk izpildīt, jo viņu vecāki parasti saņem šos pabalstus. Šāda nevienlīdzīga attieksme ir pretrunā principiem, kas ir Savienības pilsoņa statusa pamatā, tas ir, nodrošināt vienādu tiesisko režīmu, izmantojot pilsoņa pārvietošanās brīvību.
Netieša diskriminācija pilsonības dēļ varētu būt attaisnojama tikai tad, ja tā ir balstīta uz apsvērumiem, kas ir objektīvi neatkarīgi no attiecīgās personas pilsonības un samērīgi ar valsts tiesībās paredzēto leģitīmo mērķi. Šajā ziņā ir leģitīmi, ka uzņēmēja dalībvalsts pirms minētā pabalsta piešķiršanas studentiem, kas integrējas šajā valstī, pauž vēlmi pārliecināties par reālas saiknes esamību starp pabalsta pieprasītāju un šo dalībvalsti. Tādējādi valsts tiesiskais regulējums, saskaņā ar kuru studentam ir jāpierāda, ka pastāv šāda saikne, varētu atbilst leģitīmam mērķim, ar kuru varētu pamatot ierobežojumus.
Tomēr, no vienas puses, pierādīšanas pienākumam, lai izceltu šādas reālas saiknes esamību, nav jābūt ļoti izslēdzoša rakstura, un, no otras puses, reāla saikne, kas tiek prasīta, nav jānosaka vienoti attiecībā uz visiem pabalstiem, bet ir jānosaka atkarībā no attiecīgā pabalsta pamatelementiem, it īpaši no tā rakstura un mērķa. Attiecībā uz transporta braukšanas maksas atlaidi studentiem fakts, ka pastāv reāla saikne starp studentu, kas iegūst izglītību, un uzņēmēju dalībvalsti, var tikt efektīvi pārbaudīts, it īpaši konstatējot, ka attiecīgā persona ir reģistrēta privātā vai publiskā iestādē, ko kreditē vai finansē uzņēmēja dalībvalsts.
(sal. ar 50.–52. un 59.–66. punktu un rezolutīvo daļu)
3.        Kā LESD 18. pantā paredzētā atkāpe no vienlīdzīgas attieksmes principa, kas Direktīvas 2004/38 par Savienības pilsoņu un viņu ģimenes locekļu tiesībām brīvi pārvietoties un uzturēties dalībvalstu teritorijā 24. panta 1. punktā ir tikai konkrētāk formulēts, šī 24. panta 2. punkts ir jāinterpretē šauri. Kaut arī transporta braukšanas atlaides, kas tiek piešķirtas attiecīgajiem studentiem, ir uzturēšanās izdevumu atbalsts studentiem, tās nevar tikt uzskatītas par uzturēšanās atbalstu studijām “stipendiju vai studiju kredīta veidā”, uz kuru attiecas Direktīvas 2004/38 24. panta 2. punktā paredzētā atkāpe no vienlīdzīgas attieksmes principa un kuru var nepiešķirt konkrētām tādu Savienības pilsoņu kategorijām, kuri uzturas uzņemošās dalībvalsts teritorijā saskaņā ar šo pašu direktīvu.
(sal. ar 54. un 55. punktu)